אוליבר פלאט

צעירותו ותחילת הקריירה

פלאט נולד בוינדזור, אונטריו, קנדה להורים אמריקאיים - שילה מיינארד, עובדת סוציאלית קלינית שעבדה באיסלמבאד, וניקולס פלאט, דיפלומט מקצועי אשר שימש שגריר ארצות הברית בפקיסטן, בזמביה, והפיליפינים. יש לו אח גדול, אדם פלאט, מבקר מסעדות מטעם ניו יורק מגזין, וכן אח צעיר, ניקולס פלאט הבן. משפחתו עברה בחזרה לארצות הברית כאשר פלאט היה בן שלושה חודשים.
בגלל הקריירה של אביו כשגריר, חלק משמעותי מילדותו העביר פלאט הוקדש באסיה, במזרח התיכון ובוושינגטון. פלאט למד ב-12 בתי ספר שונים, לרבות בבית ספר אמריקאי ביפן. משפחתו נהגה לערוך ביקורים תכופים בחזרה לוושינגטון, שם נהגו לצפות במשחקי קבוצת רדסקינס. פלאט ידוע גם כאוהד של בוסטון רד סוקס.
כשהיה בן תשע, ביקרו פלאט ומשפחתו במרכז ג'ון פ. קנדי לאמנויות הבמה ​​בוושינגטון, שם הוא צפה במופע, בו השתתף מורגן פרימן הצעיר, אשר היווה עבורו השראה לפיתוח קריירת המשחק שלו. לדברי פלאט, מחלקות הדרמה בהן למד היקנו לילדותו מעט יציבות. הוא למד בפנימייה מתקדמת בשם "קולורדו הרי הרוקי", בקרבונדייל, קולורדו.
פלאט למד דרמה באוניברסיטת טאפטס, שם פגש והפך לחברו הקרוב של השחקן האנק עזריה. הוא עבד במשך שלוש שנים בתיאטרון בבוסטון, מסצ'וסטס. בטרם עבר לניו יורק, הצטרף פלאט לקבוצת שחקני תיאטרון שייקספירית, שיצאה לסיבוב הופעות ברחבי המדינה. הקריירה המוקדמת של פלאט החלה באוף ברודוויי וברובע התיאטראות, והוא הופיע על במות ביחד עם תיאטראות שונים, בהם מרכז לינקולן. באמצעות סוכן, פלאט השיג עבודה בתיאטרון "הפאנץ' ליין", שם ראה את הופעתו השחקן ביל מאריי, אשר המליץ עליו לבמאי ג'ונתן דמי אשר ליהק אותו לסרט "נשואה למאפיה" בשנת 1988. פלאט מייחס את פריצת הדרך המקצועית שלו לתיאטרון "הפאנץ' ליין".

קריירה

לאחר "נשואה למאפיה", פלאט הופיע ב"נערה עובדת" (1988), "קו הדממה" (1990), "שלושת המוסקטרים" (1993), "עת להרוג" (1998) ו"בולוורת'" (1998).
סדרת הדרמה Deadline סיפקה לו את תפקידו הראשי הראשון בטלוויזיה, בשנת 2000. הסדרה נוצרה על ידי דיק וולף, שאף יצר את "חוק וסדר". פלאט זכה לביקורות חיוביות על המשחק שלו, אולם הסדרה בוטלה במהרה, בשל רמת הכתיבה הירודה. לאחר כישלון הסדרה נמנע פלאט לעבוד בטלוויזיה עד שלבסוף קרא תסריט של סדרת הטלוויזיה "הבית הלבן", והצטרף אליה בעונתה השנייה לתפקיד אורח. על תפקידו, כאוליבר באביש - היועץ המשפטי של הבית הלבן, קיבל מועמדות לפרס אמי.
על תפקידו בסדרת הטלוויזיה "Huff", בדמותו של ראסל טאפר, זכה פלאט למחמאות רבות וכן לשתי מועמדויות לפרסים - פרס אמי ופרס גלובוס הזהב. בשנת 2005 פלאט זכה בפרס מבקרי הקולנוע בניו יורק עבור שחקן המשנה הטוב ביותר על תפקידו בסרט "קזנובה", בו שיחק לצידו של הית' לדג'ר.
בשנת 2006 הופיע פלאט לראשונה על בימת ברודוויי, בתפקיד הראשי של הגיבור המעונה ג'ון, במחזה בשם "Shining City", אשר עלילתו מתרחשת בעיר דבלין. פלאט ביקר בדבלין כדי להתכונן לתפקיד ולהבטיח כי הביצועים שלו יהיו אותנטיים. בגין תפקידו זה הוא היה מועמד לפרס טוני לשחקן הטוב ביותר.
ב-16 באוגוסט 2010, התפרסם כי פלאט יגלם את תפקיד "האיש בשחור" בסרט "אקס-מן: ההתחלה".

חייו הפרטיים

פלאט התחתן עם מארי קמילה בונסאל קמפבל (המכונה קמילה) ב-12 בספטמבר 1992 בכנסייה הקהילתית הראשונה בקיטרי פוינט, מיין. ביתו הבכורה של פלאט, לילי, נולדה בשנת 1992, בעוד בנו ג'ורג' נולד בשנת 1997 וביתו השנייה קלייר נולדה בשנת 1999. בשל נישואיו והולדת ילדיו, פלאט מעדיף להתמקד בקולנוע ובטלוויזיה יותר מאשר בתיאטרון.
אוניברסיטת טאפטס בחרה בשנת 2008 להעניק לפלאט פרס המוענק לבוגריה המכובדים. אולם מאחר שלא התאפשר לפלאט להגיע פיזית לאוניברסיטה על מנת לקבל את הפרס, הוא הוענק באותה השנה במקומו לג'ף קינדלר, מנכ"ל פייזר. נשיא האוניברסיטה הודיע כי הפרס לפלאט יחכה עבורו, עד אשר ימצא זמן לשוב בחזרה לקמפוס.
בחודש יוני 2010 קיבל פלאט פרס בארנום מאוניברסיטת טאפטס, עבור עבודה יוצאת דופן בתחום המדיה והבידור.